*Likumprojekts*

**Grozījumi Valsts informācijas sistēmu likumā**

Izdarīt Valsts informācijas sistēmu likumā (Latvijas Republikas Saeimas un Ministru Kabineta Ziņotājs, 2002, 12.nr.; 2005, 14.nr.; 2007, 14.nr.; 2009, 1., 14.nr.; Latvijas Vēstnesis, 2010, 205.nr.; 2011, 99.nr.; 2014, 114.nr.) šādus grozījumus:

1. 1. pantā:

izteikt 5. punktu šādā redakcijā:

“5) **valsts informācijas sistēmas datu subjekts** — valsts institūcija, juridiskā vai fiziskā persona, kura normatīvajos aktos noteiktajā kārtībā sniedz datus par sevi un sev piekritīgajiem reģistrējamiem juridiski dokumentētiem objektiem (turpmāk — piekritīgie reģistrējamie objekti);”;

izslēgt 7. punktu;

papildināt pantu ar 12. punktu šādā redakcijā:

“12) **valsts informācijas resursu, sistēmu un sadarbspējas informācijas sistēma** – valsts informācijas sistēma, kas nodrošina valsts informācijas sistēmu un to darbībai nepieciešamo informācijas un komunikācijas tehnoloģiju resursu un pakalpojumu uzskaiti.”.

2. Izteikt 4. panta ceturto daļu šādā redakcijā:

“(4) Vides aizsardzības un reģionālās attīstības ministrija koordinē, organizē un vada valsts informācijas resursu, sistēmu un sadarbspējas informācijas sistēmas darbību.”.

3. Izteikt 13. pantu šādā redakcijā:

“**13.pants. Valsts informācijas sistēmu reģistrācija**

1. Ministru kabinets nosaka valsts informācijas resursu, sistēmu un sadarbspējas informācijas sistēmā iekļaujamās informācijas apjomu, kā arī tās reģistrēšanas, izmantošanas un apstrādes kārtību.
2. Valsts informācijas resursu, sistēmu un sadarbspējas informācijas sistēmā neiekļauj informāciju, kas saskaņā ar likumu “Par valsts noslēpumu” atzīta par valsts noslēpuma objektu.”.

4. Pārejas noteikumos:

izslēgt 1. punktu;

izteikt 2. punktu šādā redakcijā:

“2. Valsts informācijas sistēmu pārzinis nodrošina, ka līdz šā likuma 13. panta pirmajā daļā minēto Ministru kabineta noteikumu spēkā stāšanās dienai izveidotās valsts informācijas sistēmas tiek reģistrētas valsts informācijas resursu, sistēmu un sadarbspējas informācijas sistēmā sešu mēnešu laikā no šā likuma 13. panta pirmajā daļā minēto Ministru kabineta noteikumu spēkā stāšanās dienas.”.

Likums stājas spēkā 2019. gada 31. oktobrī.

Ministru prezidents A. K. Kariņš

Vides aizsardzības un reģionālās attīstības ministrs J. Pūce